钦定古今图书集成/历象汇编/岁功典/第032卷 > 社前遭田父泥饮美严中丞 前人
## 钦定古今图书集成/历象汇编/岁功典/第032卷 > 社前遭田父泥饮美严中丞 前人

“步屧随春风，村村自花柳。田翁逼社日，邀我尝春酒。
酒酣夸新尹，畜眼未见有。迥头指大男，渠是弓弩手。
名在飞骑籍，长番岁时久。前日放营农，辛苦救衰朽。
差科没则已，誓不举家走。今年大作社，拾遗能住否？
叫妇开大瓶，盆中为吾取。感此气扬扬，须知风化首。
语多虽杂乱，说尹终在口。朝来偶然出，自卯将及酉。”
久客惜人情，如何拒邻叟。高声索果栗，欲起时被肘。
指挥过无礼，未觉邨野丑。月出遮我留，仍嗔问升斗。